Tientalle vas ná betogings in HarrismithDie N3 is vroeër vandeesweek met brandende buitebande versper. (Foto: Twitter) Altesame 38 betogers, van wie drie minderjarig, is in hegtenis geneem nadat gewelddadige betogings in die vroeë oggendure van Maandag in die omgewing van Harrismith in die Vrystaat opgevlam het. Betogers is glo ongelukkig met dienslewering in dié gebied. ’n Bus is sedertdien met klippe bestook, terwyl ’n vrou beserings opgedoen het toe sy per ongeluk in die pad van ’n Njala-polisievoertuig beland het. Brig. Sam Makhele, polisiewoordvoerder, sê daar was gelukkig geen insittendes in die Maluti-bus toe dié voertuig Dinsdagaand met klippe bestook is nie. Betogers het die R714 in Phuthaditjhaba met brandende buitebande versper. Die bestuurder van die bus kon daarin slaag om weg te jaag en is nie in die voorval beseer nie. Altesaam sewe van die bus se vensters is wel uitgegooi. ’n Groep betogers het ook vroeër polisiebeamptes met klippe op die N3 bestook terwyl hulle die betogings gemonitor het. Betogers het ook probeer om die polisie se satellietstasie op Intabazwe te beskadig, maar kon nie daarin slaag nie. ’n Polisievoertuig is wel beskadig. Polisiebeamptes het later die betogers uiteengejaag en kalmte herstel, hoewel ’n 30-jarige vrou in die proses voor ’n Njala-polisievoertuig by Intabazwe beland en beserings opgedoen het. Volgens Makhele is die situasie in dié stadium kalm hoewel motoriste gemaan word om steeds op hul hoede te wees aangesien die situasie deurlopend verander. “Harrismith en Intabazwe is tans nog redelik rustig. Die R714 in Phuthaditjhaba word egter steeds met klippe en brandende bande versper,” sê Makhele. Die VF Plus het die betogings intussen as “niks anders as terreur onder die dekmantel van diensleweringsbetogings” bestempel nie. Jan van Niekerk, leier van die VF Plus in die Vrystaat, sê dit is ’n gegewe feit dat dienslewering in die Maluti-a-Phofung- plaaslike munisipaliteit (Harrismith, Kestell, Phuthaditjhaba) totaal in duie gestort het. “Inwoners ly as gevolg van die verval van infrastruktuur en ontoereikende basiese dienslewering. Dit is egter onaanvaarbaar dat die groepe en leiers wat hierdie betogings reël, geweld aanhits en dat private eiendom beskadig word.” Volgens Van Niekerk is dit duidelik dat die faksiegevegte binne die Vrystaatse ANC die rede vir die protesaksies in die provinsie is. “Die vandalisme en terreur is tot nadeel van die Vrystaat se reeds sukkelende ekonomie. Die VF Plus eis dat die regering en polisie dringend ingryp om verdere skade te voorkom. “Om te brand en af te breek, sal nie dienslewering verbeter nie.”